नवगीतों की भाषा को प्रवाहमयी बनाये रखने के लिए कवयित्री ने अपने उपकरण खुद ईजाद किये हैं। ''शब्दावृत्ति'' एक ऐसा ही उपकरण है। इन गीतों में शब्दों के दुहराव से उत्पन्न आनुप्रसिकता ने सरसता का संचार करने के साथ-साथ कथ्य पर बल भी दिया है। जनम-जनम, ऊपर-ऊपर, भरी-भरी, ऊबी-ऊबी, जहाँ-जहाँ, वहाँ-वहाँ, भीतर-भीतर, नस-नस, बूँद-बूँद, कब-कब, बुला-बुला, मना-मना, कदम-कदम, परत-परत, खंड-खंड, रौंद-रौंद, रेंग-रेंग, टिक-टिक, सदियों-सदियों, जन्मों-जन्मों, बहक-बहक, छम-छम, भीग-भीग, घूँट-घूँट, रह-रह, तिल-तिल, बदल-बदल, सहमी-सहमी, भुला-भुला, कंकर-कंकर, किरन-किरन, सोना-सोना, सिक्का-सिक्का, लहर-लहर, हटा-हटा, पात-पात, टहनी-टहनी, बीत-बीत, गली-गली, पंखुरी-पंखुरी, अक्षर-अक्षर, उपवन-उपवन, फूल-फूल, उजड़ा-उजड़ा, सहमे-सहमे, सँभल-सँभल, फिसल-फिसल, थल-थल, पिघल-पिघल, फूल-फूल, घूम-घूम, गलियों-गलियों, वहीं-वहीं, डब-डब, छिप-छिप, धीमे-धीमे, पत्ता-पत्ता आदि शब्द-युग्मों के माध्यम से भाव अथवा क्रिया का सघनीकरण अभिव्यक्त किया गया है।